ชินฟุ้งอีก10ปีทีวีโกยหมื่นล.
เตรียมเข็นหุ้นเข้าจดทะเบียน ลุยโรดโชว์ไม่สนถูกถอดออกMSCI
31 พ.ค. 2556

เตรียมเข็นหุ้นเข้าจดทะเบียน ลุยโรดโชว์ไม่สนถูกถอดออกMSCI
ชินไม่สน MSCI ถอดจากการคำนวณ ลุยโรดโชว์ต่างประเทศ ฟุ้ง ลงทุนทีวีดิจิตอลสร้างรายได้หมื่นล้านบาท 
นายสมประสงค์ บุญยะชัย ประธานกรรมการบริหาร บริษัท ชิน คอร์ปอเรชั่น (INTUCH) เปิดเผยว่า บริษัทไม่ได้มีการชี้แจงหรือให้ข้อมูลกับทาง MSCI เพิ่มเติมแต่อย่างใดภายหลังหุ้น INTUCH ถูกถอดออกจากการคำนวณในดัชนี MSCI Global Standard Indices เพราะข้อมูลบริษัทไม่ได้มีอะไรเปลี่ยนแปลง ข้อมูลที่ให้เหมือนเดิม 
“เรื่องนี้ต้องไปถาม MSCI เอง เราไม่ได้ไปยุ่งใดๆ ทั้งสิ้น และไม่ได้ชี้แจงหรือให้ข้อมูลเพิ่มเติม เพราะเราไม่ได้มีอะไรเปลี่ยน ข้อมูลที่ให้ยังเหมือนเดิม และยังคงเดินสายพบนักลงทุนต่างชาติตามแผนโรดโชว์ปกติ” นายสมประสงค์ กล่าว
ทั้งนี้เมื่อช่วงต้นปีก็ไปพบนักลงทุนในยุโรป อังกฤษ สิงคโปร์ ฮ่องกงมาแล้ว ในเดือน มิ.ย.มีแผนจะไปอเมริกา และไปพร้อมกับตลาดหลักทรัพย์แห่งประเทศไทยไปโรดโชว์ที่ยุโรปเดือน มิ.ย.นี้
อย่างไรก็ตาม นักลงทุนต่างประเทศที่ไปพบและให้ข้อมูล ส่วนใหญ่จะเป็นผู้ถือหุ้นของ INTUCH ซึ่งเป็นการพบทุกปีเพื่อให้ข้อมูลเกี่ยวกับบริษัท และยืนยันถึงนโยบายจ่ายเงินปันผล 100% ตามเดิม รวมถึงการให้ข้อมูลความคืบหน้าของธุรกิจทีวีดิจิตอล ธุรกิจใหม่ที่บริษัทจะเข้าไปลงทุน ซึ่งได้เริ่มให้ข้อมูลเหล่านี้กับนักลงทุนต่างประเทศตั้งแต่ปีที่แล้ว 
นายสมประสงค์ กล่าวว่า บริษัทได้กำหนดเป้าหมายในส่วนของธุรกิจทีวีดิจิตอล ในระยะ 10 ปีข้างหน้าจะสร้างรายได้ให้กับทางกลุ่มประมาณ 1 หมื่นล้านบาท หรือน่าจะสามารถกินส่วนแบ่งในส่วนของขนาดธุรกิจทีวีในขณะนั้น 1 แสนล้านบาท จากปัจจุบันขนาดตลาดรวมของทีวีอยู่ที่ประมาณ 6 หมื่นล้านบาท อย่างไรก็ตามสัดส่วนรายได้ดังกล่าวถือว่าไม่ได้มากเมื่อเทียบกับทั้งกลุ่มมีรายได้ประมาณ 1 แสนล้านบาท 
ขณะนี้ บริษัทมีความพร้อมในด้านของคน ระบบ และเงินทุน ในการเข้าไปร่วมประมูลในช่องวาไรตี้ และช่องเด็ก โดยมีกระแสเงินสดในมือ 2,000 ล้านบาท แต่อยู่ระหว่างการหาพันธมิตรเพื่อมาร่วมจัดทำคอนเทนต์ โดยขณะนี้จัดตั้งทีมงานขึ้นมาเพื่อศึกษาและวิจัยเรื่องนี้ คาดว่าจะได้ข้อสรุปในเดือน ก.ค. ก่อนเงื่อนไขการประมูลอย่างเป็นทางการ ที่น่าจะมีความชัดเจนในเดือน ส.ค.นี้ 
“ในอนาคตมีแผนจะนำธุรกิจทีวีเข้าจดทะเบียนในตลาดหุ้น แต่ต้องรอให้ผลประกอบการมีกำไรก่อน โดยจะพิจารณาความพร้อมเข้าตลาดหุ้นในช่วงหลังการผลิต เพราะมีความเชื่อมั่นว่าแนวทางการเข้าจดทะเบียนในตลาดหุ้นจะทำให้การเติบโตเป็นไปอย่างยั่งยืน” นายสมประสงค์ กล่าว
ในวันที่ 30 พ.ค. ทางซีดาร์ โฮลดิ้งส์ ได้รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ถึงการขายหุ้น INTUCH ออกมา 0.24% ภายหลังการขายคงเหลือการถือครองหุ้นในสัดส่วน 49.86%
ด้านราคาหุ้นวันที่ 30 พ.ค. ปิดที่ 91.50 บาทลดลง 0.75 บาทหรือลดลง 0.81%
นักวิเคราะห์ บล.ทรีนีตี้ แนะนำถือหุ้นนี้เพราะราคาเกินเป้าหมายที่ตั้งไว้ 87.5 บาทไปแล้ว และคาดว่ากำไรไตรมาส 2 ปีนี้จะอ่อนตัวจากไตรมาสแรกที่มีกำไรสุทธิ 4,025 ล้านบาททั้งนี้เป็นไปตามธุรกิจมือถือของบริษัท แอดวานซ์ อินโฟร์เซอร์วิส (ADVANC) ที่มีภาระต้นทุนโครงข่าย 3จี เพิ่มขึ้น